Ons hulp is in die Naam van die Here wat die hemel en die aarde geskape het. Geliefdes, genade en vrede vir u van God ons Vader en die Here Jesus Christus deur die kragtige werking van God die Heilige Gees.
Skriflesing: Efesiërs 2.
Teks: Kategismus Sondag 7; Efesiërs 2:8, 9.
Want uit genade is julle gered, en dit nie uit julleself nie: dit is ‘n gawe van God; Nie uit die werke nie, sodat niemand mag roem nie.
Dit is ‘n saak van baie groot gewig waarvan hier gepraat word: Uit genade is julle gered. Dit stel ‘n baie ou kwessie duidelik aan die lig.
Die ou kwessie is dat ‘n deel van die mensdom van die heel begin van ons bestaan af die idee gehad het mens vir sy eie saligheid sorg: in hierdie lewe en in die lewe na hierdie een.
Dit was eintlik seker die diepste verlokking wat in die duiwel se aanval op Adam en Eva ook gelê het.
Hierdie gedeelte stel dit duidelik dat my goeie werke of kragtige lewe nie my saligheid kan verdien of bewerk nie.
Ons heel beste aanbiedings in die lewe is nog te onvolmaak om hiervoor ‘n bydrae te kan gee.
Vers 9 stel dit baie duidelik dat ons in ons verlossing niks het om in te roem, asof ons dit sou bewerk het nie.
As ons wil roem, moet ons in Christus roem, want alle saligheid wat ons in tyd en ewigheid ontvang, het Hy tot stand gebring.
Ons moet net een ding baie duidelik verstaan: Dit is dat die Here Jesus Christus ‘n baie partikuliere verlossing bewerk het.
Een van die baie duidelike uitsprake in die Bybel dat die Here Jesus nie vir alle mense sterf nie, kry ons in Johannes 1:12, waar die Heilige Gees openbaar dat Jesus net vir die wat Hom aangeneem het, mag gee om kinders van God te word.
Daar is dus ‘n tweedeling onder die mense:
Die een groep neem die Here Jesus as Verlosser aan, en hulle kry mag om kinders van God te word.
Die ander groep neem die Here Jesus nie aan as Verlosser nie, en hulle word glad nie kinders van God nie. Hulle gaan verlore.
Alle mense het deur Adam doemwaardig geraak voor die Here, maar almal word nie deur Hom verlos nie. Jou verlossing hang dus totaal af van die versoening wat deur die Here Jesus Christus uitgevoer is. Sy verlossingswerk verseker dat ons in die hiernamaals woonplek by die Here het.
Hierdie woonplek se inwoners is duur gekoop. Die Here herinner ons daaraan dat ons nie deur die bloed van bokke en kalwers ons verlossing verkry het nie. Jesus het ons met sy eie bloed losgekoop.
Hy het een maal ingegaan in die heiligdom en 'n ewige verlossing met sy eie bloed teweeggebring (Hebreërs 9:12).
Daarom is Hy Middelaar van 'n nuwe testament, sodat, terwyl daar 'n dood plaasgevind het vir die verlossing van die oortredinge onder die eerste testament, die wat geroepe is, die belofte van die ewige erfenis kan ontvang.
Daarom is Hy ook die Middelaar van 'n nuwe verbond. Sy dood het plaasgevind om mense te verlos van die oortredinge wat onder die eerste verbond begaan is, sodat die wat geroep is, die beloofde ewige erfenis kan ontvang (Hebreërs 9:15).
Die presiese woorde waarmee die Bybel dit stel, is:
So is Christus ook net een maal geoffer om die sondes van baie weg te neem. As Hy die tweede keer verskyn, kom Hy nie in verband met sonde nie, maar om verlossing te bring vir die wat Hom verwag. (Hebreërs 9:28).
Uit die Here Jesus se eie preke is dit ook baie duidelik dat dit nie alle mense is wat hemel toe gaan nie. Hy sê bv. in Matteus 7: 14 dat die poort nou is en die pad smal wat na die lewe lei, en dat daar min is wat dit vind. En in Matteus 22: 14 sê die Here Jesus, nadat Hy die gelykenis van die bruilof vertel het, dit:
Want baie is geroep, maar min is uitverkies!
Uit aanhalings in die Bybel, soos hierdie, kry ons 'n duidelike beeld van wie die mense is wat verlos word.
Dit is sondaars: moedelose verkeerddoeners, wat in sonde ontvang en gebrore is.
M.a.w. dis mense soos ek en jy wat kort-kort deur die duiwel verlei word om sonde te doen.
MAAR hulle is mense wat ondanks hulle onwaardigheid tog deel kry aan die volmaakte verlossing omdat die Here Jesus dit vir hulle voorsien.
Hier pas dit in wat die Here in Efesiërs 2 openbaar: hulle kom nie self daar uit nie! Die Here kies hulle uit.
Die uitverkorenes is mense wat jy gewoonlik kan ken as jy na 'n groep mense kyk, want die uitverkorene is iemand wat met sy geloof en lewe erns maak.
Mense wat nie uitverkorenes is nie, is gewoonlik ook nie bekommerd oor die sondes in hulle lewens nie. Jesus het aan die kruis vir hierdie mense wat werklik glo, gaan sterf.
Daarom sal jyself weet of jy 'n uitverkorene is - jy weet mos of jy werklik belangstel in die saligheid.
Vir ons is daar genade. Luister hoe sê die Here dit:
Deur Christus het ook julle deel geword van die volk van God toe julle die waarheid wat aan julle verkondig is, die evangelie van julle verlossing, gehoor en tot geloof gekom het. In Christus het die Heilige Gees wat deur God belowe is, julle as die eiendom van God beseël (Efesiërs 1:13).
Het u al opgelet dat alles wat die Here Jesus doen, altyd net op ‘n sekere deel van die mensdom gerig is?
Jesus Christus bid byvoorbeeld ook nie vir alle mense nie. Eenkeer sê Hy dat Hy nie vir die wêreld bid nie.
Die wêreld is mos die mense wat hulle nie wil bekeer nie. Die Here se uitspraak is egter duidelik: Die vir wie Hy sterf en bid, die kom almal tot geloof en bekering.
So begin ons deelname aan die ewige lewe en aan die verlossing van die dood en die duiwel al in hierdie lewe van ons.
Hierdie dinge is nou gekoppel aan ons geloof. Wat is geloof, en waar pas geloof by my verlossing? Kom ons kyk eers na verkeerde trekke wat soms in mense se geloof voorkom:
Daar is soms mense wat vir 'n tydlank geweldig godsdienstig is, en dan raak hulle weer heeltemal weg. Ware geloof hou nie net 'n tydlank nie.
Dan is daar mense wat aan 'n kerk behoort, en hulle sê hulle glo, maar die dinge wat hulle doen, en die styl waarop hulle lewe, getuig presies die teenoorgestelde. Dit is gewoonlik tekens wat by valse gelowiges voorkom. In sy hart weet hy dat hy nie glo nie, maar hy ploeter maar aan saam met die gelowiges.
Valse gelowiges is verder ook mense wat die Bybel aanvaar met 'n skêr in die hand. Hy glo net in dinge wat hom pas - die res sny hy uit. Sekere waarhede oorbeklemtoon hy, en die hele res van die Bybel verwerp hy. So 'n geloof is nie die geloof van 'n geredde mens nie.
Die ware geloof staan teenoor al hierdie dinge.
Dit is 'n geloof waarin die Here jou verstand en jou gevoel kombineer.
Die opregte geloof laat jou in 'n lewende verhouding tot God staan.
In hierdie verhouding speel kennis 'n belangrike rol.
Eerste ken jy God se openbaring en jy weet Wie God is, en wat Hy van jou verwag. Jy is nugter en sien wat is die gevolge van God se regering. Die deel van jou geloof vereis dus 'n goeie Bybelkennis.
Die ander deel van jou geloof is jou vertroue - dis 'n gevoelsaak.
Dit is om te vertrou dat die Here sal doen wat Hy sê Hy sal, en om te vertrou dat die Here jou liefhet en verlos.
Die vertroue word ook gedra deur die begeerte om aan die Here te wil behoort. Nie net vir 'n rukkie nie - vir altyd!
Prakties werk dit so dat jy in jou daaglikse lewe sal weet wat 'n gelowige moet doen om reg te lewe.
Jy ken jou Bybel, en jy weet dat die Here hierdie kennis gebruik deur die Heilge Gees om jou te lei om goeie dinge te wil doen.
Jy begeer om die Here te dien, en jy verwag alles wat goed is van jou Skepper.
Jy vertrou ook dat hierdie geloof jou gaan lei om uit hierdie lewe waarin baie dinge versluier is, oor te gaan in die lewe in waar God alles in almal is.
Dalk is dit goed as ons die toepassing van al hierdie dinge begin deur herinner te word aan die tydsgleuf waarin ons leef. Die Heilige Gees stel dit so:
En dit te meer, omdat ons die tydsomstandighede ken (omdat julle weet hoe laat dit al is). Die uur is reeds daar dat julle uit die slaap moet wakker word, want die tyd van ons finale verlossing is nou nader as toe ons tot die geloof gekom het (Romeine 13:11).
Die hiernamaalse lewe staan nie los van hierdie lewe nie. Daardie lewe is 'n voortsetting van hierdie een. Daarom moet alles wat jy in hierdie lewe doen, gerig wees op die lewe hierna.
Dit beteken dat ons ons geloof moet oefen. Paulus leer dat ons ons in die godsaligheid moet oefen soos wat 'n atleet oefen om fiks te wod. Alleen as jy geloofsfiks is, kan jy geloofsprestasies lewer.
Die Here Jesus leer ons om te vertrou. Hy leer ons om nooit ons geloof te verloor nie. Die Here het eeue lank verlossing beloof - uiteindelik het hierdie belofte waar geword in Jesus Christus. Hy het dit waarin die gelowiges vir eeue geglo het, voor hulle oë waar gemaak.
Die verlossing is iets wat u moet weet met u verstand, want baie mense het gesien en getuig hoe Jesus gesterf en opgestaan in weggevaar het. En u moet dit glo, want u moet u vertroue nooit van die Here aftrek nie. U moet glo totdat die Here weer kom - wat miskien nie eers oor lank is nie.
Kom ons lees Kategismus Sondag 7 saam.
Die genade van die Here Jesus Christus en die liefde van God en die gemeenskap van die Heilige Gees, bly by u almal.
Datum: 5 Mei 2002.